'पता' ऐसी ही कहानी है। कहानी शुरू होती हे तो लगता है, हम नक्सली क्रांति के रोमान से भरी एक फिल्मी कहानी पढऩे जा रहे हैं। लेकिन जल्द ही समझ में आ जाता है कि नक्सलवाद बस वह पृष्ठभूमि है जिसके सहारे भारत में हाल के दिनों में कुछ ज़्यादा ही मज़बूत हुई कुलीनता में निहित क्रूरता की यह कहानी कही गई है। पुलिस उत्पीडऩ का शिकार हो एक नक्सली युवक कीचड़ भरे गड्ढे में फेंक दिया जाता है और एक परिवार के हाथ लग जाता है जो उसी कीचड़ के पास रहता है। यह भयावह गरीबी से घिरा परिवार है जो उसी वक्त आई कुदरती आपदा से और ज़्यादा पस्त है। बच्चे कई दिनों के भूखे हैं। इसी दौरान बारिश और जंगल की हरितिमा में खोया और इस पूरे माहौल को स्वर्गिक पा रहा एक कुलीन परिवार वहां आ पहुंचता है और इन बच्चों के साथ उसका सलूक वही होता है जो ऐसे मौकों पर अपेक्षित होता है- उनसे दूरी बरतने का, उनका अपना अखाद्य-अपेय प्रदान करके उन पर कृपा करने का और इस बात पर हैरत करने का कि ये लोग इस माहौल में कितने मगन और सुखी हैं जबकि उन्हे शहरों में तरह-तरह की घुटन का सामना करना पड़ता है। इसी नैसर्गिक माहौल में खाए-पिए-अघाए परिवार को कविता और कहानी सूझ रही है जबकि बच्चे भूख से मर रहे हैं।